Diari Oficial de la Generalitat Valenciana


Sumari del DOGV 6140, del 09-11-2009 (2009/12308)

DECRET 201/2009, de 6 de novembre, del Consell, pel qual es determina el calendari laboral d'aplicació en l'àmbit territorial de la Comunitat Valenciana per a l'any 2010.
--------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2009/11/06/201/dof/vci/html**

### Dades del document

Número de DOGV
:   6140

Data del DOGV
:   09-11-2009

Secció del DOGV
:   I. DISPOSICIONS GENERALS

Número del document
:   2009/12739


Data del document
:   06-11-2009

Organisme emissor
:   Conselleria d'Economia, Hisenda i Ocupació

Tipus de document
:   Decret

Descriptors 

:   * jornada de treball
    * vacances retribuïdes
    * legislació
    * dia festiu

DECRET 201/2009, de 6 de novembre, del Consell, pel qual es determina el calendari laboral d'aplicació en l'àmbit territorial de la Comunitat Valenciana per a l'any 2010. [2009/12948]  
PREÀMBUL  
El Reial Decret Legislatiu 1/1995, de 24 de març, pel qual es va aprovar el Text Refós de la Llei de l'Estatut dels Treballadors, va determinar, en la disposició transitòria cinquena, la vigència, fins al 12 de juny de 1995, de les normes sobre jornada i descansos contingudes en el Reial Decret 2001/1983, de 28 de juliol, sense perjudici de la seua adequació pel Govern, prèvia consulta a les organitzacions empresarials i sindicals afectades, a les previsions contingudes en els articles 34 a 38 del mencionat text legal.  
Al dit efecte, el Reial Decret 1561/1995, de 21 de setembre, sobre jornades especials de treball, en la disposició derogatòria única, establix la derogació expressa del Reial Decret 2001/1983, de 28 de juliol (modificat per Reial Decret 1346/1989, de 3 de novembre), sobre regulació de la jornada de treball, jornades especials i descansos, si bé exceptuant-se'n el que disposen els articles 45, 46 i 47 en matèria de festes laborals, per les quals estes continuen sent el referent reglamentari d'aplicació del Text Refós de la Llei de l'Estatut dels Treballadors.  
L'article 45 del Reial Decret 2001/1983, de 28 de juliol, regula, de conformitat amb l'article 37.2 de l'Estatut dels Treballadors, la determinació de les festes d'àmbit nacional que s'inclouran en el calendari laboral de cada any com a dies inhàbils a efectes laborals, retribuïts i no recuperables, i establix la facultat de les comunitats autònomes de substituir les festes assenyalades en l'apartat 1.d) de l'esmentat article 45 per altres que, per tradició, els siguen pròpies.  
D'acord amb l'article 37.2 de l'Estatut dels Treballadors, el text reglamentari permet a les comunitats autònomes afegir una festa més a les 14 determinades, de les quals dos són locals, quan les comunitats autònomes no puguen establir una de les seues festes tradicionals per no coincidir en diumenge un nombre suficient de festes nacionals, i esta festa tindrà el caràcter de recuperable.  
En virtut del que disposen les disposicions invocades, s'establixen com a festes pròpies de la Comunitat Valenciana, pel seu caràcter tradicional, el dia 5 d'abril, Dilluns de Pasqua, i el 9 d'octubre, Dia de la Comunitat Valenciana, a més del dia 19 de març, dia de Sant Josep, patró de València, tot això en virtut del que establix l'article 37.2 de l'Estatut dels Treballadors, quan parla de la facultat de substitució de les festes que es traslladen a dilluns, així com els acords amb la Santa Seu.   
Per això es proposa utilitzar el trasllat del descans del diumenge dia 15 d'agost, Assumpció de la Mare de Déu, al dilluns 5 d'abril, Dilluns de Pasqua.  
Es fa possible, amb la proposta formulada, el gaudi de les dotze festes laborals en l'àmbit de la Comunitat Valenciana. A més, amb relació a la determinació de les dues festes laborals de caràcter local, caldrà ajustar-se al que disposa l'article 46 del Reial Decret 2001/1983 de 28 de juliol, dins del més ampli respecte als valors que es desprenen de la nostra tradició cultural.  
Sobre el calendari laboral que recull el present decret han sigut consultades les organitzacions sindicals i empresarials més representatives a la Comunitat Valenciana.  
En virtut d'això, a proposta del conseller d'Economia, Hisenda i Ocupació i amb la deliberació prèvia del Consell, en la reunió del dia 6 de novembre de 2009,  
DECRETE  
Article únic. Calendari laboral  
D'acord amb el que disposen els articles 37.2 del Text Refós de la Llei de l'Estatut dels Treballadors (Reial Decret Legislatiu 1/1995, de 24 de març), i 45 del Reial Decret 2001/1983, de 28 de juliol (modificat per Reial Decret 1346/1989, de 3 de novembre), declarat vigent en la disposició derogatòria única del Reial Decret 1561/1995, de 21 de setembre, sobre jornades especials de treball, es declaren, dins de l'àmbit territorial de la Comunitat Valenciana, dies inhàbils a efectes laborals, retribuïts i no recuperables, els coincidents amb les dates que a continuació es detallen:  
1 de gener. Cap d'Any  
6 de gener. Epifania del Senyor  
19 de març. Sant Josep  
2 d'abril. Divendres Sant  
5 d'abril. Dilluns de Pasqua  
1 de maig. Festa del Treball  
9 d'octubre. Dia de la Comunitat Valenciana  
12 d'octubre. Dia de la Hispanitat  
1 de novembre. Tots Sants  
6 de desembre. Dia de la Constitució  
8 de desembre. Immaculada Concepció  
25 de desembre. Nadal  
D'acord amb el que disposa l'article 37.2 de l'Estatut dels Treballadors, el Govern podrà traslladar a dilluns totes les festes d'àmbit nacional que tinguen lloc entre setmana, i, en tot cas, serà objecte de trasllat al dilluns immediatament posterior el descans laboral corresponent a les festes que coincidisquen en diumenge.  
València, 6 de novembre de 2009  
El president de la Generalitat,  
FRANCISCO CAMPS ORTIZ  
El conseller d'Economia, Hisenda i Ocupació,  
GERARDO CAMPS DEVESA


Còpia Permalink ELI